Verwag die Here dat ons altyd vir bedelaars moet gee? - www.bybelkennis.co.za
by Mitch Kalp · Published 29/08/2011 · Updated 28/09/2014
Verwag die Here dat ons altyd vir bedelaars moet gee? – Kobus Kok
Verwag die Here dat ons altyd vir bedelaars iets moet gee? Y
Iemand het eenmaal opgemerk dat indien mens vir bedelaars elke dag iets in die hand stop, jy hulle eintlik help om vasgevang te bly in hulle armoede. Die persoon se argument was dat mens eerder vir 'n bedelaar 'n visstok moet gee as om vir die bedelaar net elke dag 'n nuwe vis te gee. Hierdie persoon is natuurlik reg dat vriendelike Christen gewers eintlik die armoede van die bedelaar in stand hou en die bedelaar nie bemagtig nie. Aan die ander kant het Jesus gesê dat Christene gekenmerk moet word deur die wyse waarop hulle gee. Ek het onlangs 'n baie interessante boek gelees wat deur die geleerde Rodney Stark geskryf is met die titel "The Rise of Christianity". In sy navorsing oor die saak het hy die vraag ondersoek na die eksponensiële groei van die Christendom in die eerste vier eeue. Die Christen beweging het met 12 mense begin en teen 315 nC was daar letterlik miljoene mense in die Romeinse Ryk wat Christene was, en het Constantyn, die eerste Romeinse Keiser tot bekering gekom en die Christendom die amptelike religie van die Romeinse Ryk gemaak. Hy het ook in sy navorsing bevind dat die antieke geskrifte dikwels melding maak van die omgee en die liefde wat Christene gewys het teenoor hulle eie mense, maar veral ook na die mense wat nie deel was van hulle eie groepie nie. Ja, die eerste Christene het bekend gestaan vir die wyse waarop hulle vir die heidene omgegee het. In die eerste drie eeue was daar naamlik verskeie epidemies wat die ganse wêreld platgeslaan het. Miljoene mense regoor die Romeinse Ryk het gesterf. Die antieke skrywers vertel hoe mense stede verlaat het en die siekes soos gemors langs die strate gelos het. Baie families het die siekes onder hulle net so onversorg gelos. Ironies genoeg het die Christene dit nie gedoen het nie. Hulle het nie net na hulle eie mense omgesien nie, maar ook na die doodsiek heidene opgesien. Baie het in die proses doodgegaan, maar ander se immuun sisteme het volgens Stark juis versterk en hulle in staat gestel om na die siekes te kyk. Dit het 'n reuse indruk op die heidene gemaak en baie heidene het in die proses tot bekering gekom.
In Gal 6:10 lees ons dat Paulus sê dat Christene altyd goed moet doen aan mekaar, maar veral ook aan die wat buite die geloofsgemeenskap is. Dit was die hart van Jesus, en moet ook die hart van Christene vandag wees.
Wanneer ons egter vir mense gee uit skuldgevoel, dan mis ons die punt van Christus se boodskap. Dan hou ons die arm persoon in die greep van afhanklikheid en van armoede. Indien ons as Christene gee, moet dit wees op so 'n wyse dat mense versterk en bemagtig word en dat die evangelie in die proses gedien en verkondig kan word. Dikwels het iemand meer nodig as 'n geldjie op die straathoek – dalk sal belangstelling en woord van bemoediging of motivering meer waarde dra as die R10 wat jy in die persoon se hand stop. Gebruik jou geestelike oordeel.